**Мотиви**

**Относно:** създаване на лабораторна мрежа за диагностика на COVID-19

На 30 януари 2020 г. Световна здравна организация (СЗО) обяви спешност за общественото здраве от международно значение, поради бързото разпространение на тежко заболяване, наречено впоследствие COVID-19, предизвикващо смърт от нов, неизвестен до сега коронавирус. По-късно, разпространението на заболяването обхвана няколко континента, поради което СЗО обяви пандемия от COVID-19, което е тежка извънредна ситуация, свързана с общественото здраве в национален и в световен мащаб с непосредствена опасност за живота и здравето на гражданите.

Заболяването поставя системата на общественото здравеопазване в извънредна ситуация, което изисква своевременното въвеждане на мерки за намаляване на риска от разпространение с възможност за адаптиране към новите научни данни за заболяването и причинителя му.

Съществено значение за определяне на мерките е провеждането на вирусологичен надзор на COVID-19. Съгласно дефиницията за потвърден случай на заболяването, съответстваща на дефиницията на Европейския център за превенция и контрол на заболяванията, от водещо значение е провеждането на лабораторно изследване по метода PCR. В тази връзка, както и за навременно откриване и диагностика се създава лабораторна мрежа за провеждане на високоспециализирано медико-диагностично изследване „Полимеразна верижна реакция за доказване на COVID-19“ в определени за целта лаборатории в лечебни, здравни заведения и в РЗИ. Предвид необходимостта от навременно изследване и доказване на всеки съмнителен за COVID-19, списъкът с лаборатории, които извършват PCR изследване на болни и контактни лица вепрекъснато се разширява, с което се цели осигуряването на достъп на гражданите от различни населени места до възможността за тестване за новия коронавирус.

С оглед увеличаване на качествения лабораторен капацитет в страната и съгласно насоките на Световна здравна организация, се препоръчва първите 5 положителни проби и първите 10 отрицателни проби на заболели, които отговарят на дефиницията за случай и изследвани в регионални лаборатории да се изпратят за потвърждаване в националната референтна лаборатория. С това се цели създаването на мрежа от надеждни лаборатории за изследване на SARS-CoV-2 на национално ниво.

С въведения ред по регистрация, съобщаване и отчитане се цели да се постигнат задачите на националния надзор на COVID-19 по отношение на намаляване предаването на заболяването и ограничаване на свързаната с това заболяемост и смъртност чрез създадените възможности за бързо откриване, изолация, лабораторни изследване и управление на случаите.

От съществено значение е лабораторното доказване, откриването и ограничаването на възникнали взривове в семейна и в трудова среда, особено сред рискови групи от населението, както и идентифицирането, наблюдението и карантинирането на контактните лица. В хода на провежданите анализи следва да се отчита въздействието на заболяването върху здравната система чрез оценка на относителния дял на хоспитализираните лица, на засегнатия медицински персонал и на динамиката в регистрираната смъртност. Натрупаните данни от надзора следва да служат за предприемане на насочени контролни мерки, както и да се проследяват дългосрочните тенденции в развитието на новия коронавирус.

Въведените действия за провеждането на надзор на заболяването са в съответствие с препоръките на Световна здравна организация за включване на COVID-19 като заразно заболяване, подлежащо на задължително съобщаване и изискващо незабавно докладване и за създаване на национална система за надзор, включваща както регистрацията на заразените лица, така и проследяването на контактните сред всички групи от населението, с което да се постигне постоянен мониторинг на развитието на пандемичния процес.